Ontploffing by chemiese aanleg in China eis 19Foto: Pixabay Owerhede in China het vroeg Vrydagoggend (plaaslike tyd) gesê ŉ ontploffing by ŉ chemiese aanleg in dié land het die lewens van 19 mense geëis en nóg 12 ander beseer. Die polisie in Jiang’an het gesê dit is nog nie duidelik wat die ontploffing in ŉ nywerheidsgebied in Yibin Hengda, suidoos van Chengdu, die hoofstad van die suidwestelike provinsie Sichuan, veroorsaak het nie. Die ontploffing het glo Donderdagaand gebeur en is teen sowat 11:30 (internasionale tyd) ná ŉ ure lange gesukkel geblus. Volgens berigte is nagenoeg drie geboue in dié voorval verwoes en talle vensters van geboue in die omgewing het glo ten tyde van die ontploffing gebars. CNBC berig die 12 beseerdes is in ŉ stabiele toestand in die hospitaal opgeneem en ŉ ondersoek na die voorval is reeds van stapel gestuur. Talle foto’s op sosiale media wys ŉ groot brand wat in die nywerheidsgebied woed en dik wolke rook wat bo die gebied hang. China het in die laaste paar jaar talle maatreëls in plek gesit om industriële veiligheid te verhoog nadat verskeie voorvalle by die land se steenkoolmyne en chemiese aanlegte China se veiligheidsprotokol onder die loep gebring het. Altesaam 165 mense is in 2015 dood in ŉ ontploffing by ŉ chemiese aanleg in Tianjin in die noorde van die land.